*****

ΚΑΝΟΝΙΣΜΟΣ (ΕΟΚ) αριθ. 1374/84 ΤΗΣ ΕΠΙΤΡΟΠΗΣ

της 17ης Μαΐου 1984

για την τροποποίηση του κανονισμού (ΕΟΚ) αριθ. 685/69 περί των λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 856/84 (2), και ιδίως το άρθρο 6 παράγραφος 7,

Εκτιμώντας:

ότι ο κανονισμός (ΕΟΚ) αριθ. 685/69 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 206/84 (4), προβλέπει στο άρθρο 5 παράγραφος 4, σε περίπτωση αγοράς βουτύρου από οργανισμούς παρέμβασης, την ένδειξη επί των συσκευασιών της ημερομηνίας εισαγωγής στα αποθέματα· ότι η κτηθείσα πείρα απέδειξε ότι υπάρχουν δυσκολίες στην πρακτική εφαρμογή της διατάξεως αυτής· ότι οι ίδιες εγγυήσεις σχετικά με την ημερομηνία εισαγωγής στα αποθέματα μπορούν να παρέχονται με την απαίτηση να τηρούνται λογιστικά βιβλία·

ότι το άρθρο 7 παράγραφος 3 του κανονισμού (ΕΟΚ) αριθ. 685/69 προβλέπει ότι, σε περίπτωση που η εκλογή του χώρου αποθήκευσης που βρίσκεται πιο κοντά στο χώρο που είναι αποθηκευμένο το βούτυρο οδηγεί σε δαπάνες αποθεματοποίησης που θεωρούνται υπερβολικές, ο οργανισμός παρέμβασης μπορεί να διαλέξει έναν άλλο χώρο αποθήκευσης· ότι η κτηθείσα πείρα έδειξε ότι είναι απαραίτητο να προβλεφθεί ότι οι οργανισμοί παρέμβασης έχουν τη δυνατότητα να χρησιμοποιούν άλλους χώρους αποθήκευσης, εντός των ορίων της αποστάσεως που αναφέρεται στο άρθρο 3 παράγραφος 2 του κανονισμού (ΕΟΚ) αριθ. 985/68 του Συμβουλίου (5), προκειμένου να κατανέμονται κατά τρόπο ενιαίο τα αποθέματα βουτύρου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 685/69 τροποποιείται ως εξής:

1. Στο άρθρο 5 παράγραφος 4, προστίθεται το ακόλουθο εδάφιο:

«Τα κράτη μέλη μπορούν να προβλέπουν ότι η υποχρέωση να αναγράφεται επί της συσκευασίας η ημερομηνία εισαγωγής στα αποθέματα δεν ισχύει αν ο υπεύθυνος του χώρου αποθήκευσης αναλάβει να τηρεί λογιστικά βιβλία στα οποία αναγράφονται, την ημέρα εισαγωγής στα αποθέματα, οι ενδείξεις που αναφέρονται στο προηγούμενο εδάφιο.»

2. Στο άρθρο 7, η παράγραφος 3 συμπληρώνεται με το ακόλουθο εδάφιο:

«Οι διατάξεις του προηγούμενου εδαφίου στοιχείο α) ισχύουν επίσης στην περίπτωση που η εκλογή του χώρου αποθήκευσης ο οποίος βρίσκεται πιο κοντά στο χώρο όπου είναι αποθηκευμένο το βούτυρο, έχει σαν αποτέλεσμα την αισθητά άνιση χρησιμοποίηση των χώρων αποθήκευσης και σε περίπτωση που η εκλογή άλλου χώρου δεν επιφέρει πρόσθετες δαπάνες αποθήκευσης.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Μαΐου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 90 της 1. 4. 1984, σ. 10.

(3) ΕΕ αριθ. L 90 της 15. 4. 1969, σ. 12.

(4) ΕΕ αριθ. L 22 της 27. 1. 1984, σ. 29.

(5) ΕΕ αριθ. L 169 της 18. 7. 1968, σ. 1.